Højesteret stadfæstede landsrettens dom, og tiltrådte dermed, at sagsøgers varemærke ikke var krænket
Ret: Højesteret (3. instans)
Faggruppe: Civilsag — Almindelig civil sag
Sagsemner: Markedsføring;
Ophavsret og eneret;
Retspleje og civilproces;

/

Varemærke var ikke krænket

T. Hansen Gruppen havde med mærkerne OUTTREK og OUTTREK TECHNOLOGY
ikke krænket Trek Bicycle Corporations varemærke TREK

Sag BS-10171/2021-HJR
Dom afsagt den 4. oktober 2023

Trek Bicycle Corporation
mod
T. Hansen Gruppen A/S

Trek Bicycle Corporation (TBC) har siden 1992 haft registreret varemærkeret til ordet TREK for cykler og
cykelstel i Danmark. Siden 1999 har TBC derudover haft EU-varemærkeret til ordet TREK for
cykelbeklædningsgenstande, og har siden 2007 også haft EU-varemærkeret til bl.a. cykler, cykeldele og
cykeltilbehør. TBC har fra omkring 2003 i Danmark gjort brug af ord- og figurmærket TREK i forbindelse
med markedsføringen af cykler og cykeludstyr, herunder beklædning, sko og hjelme.

T. Hansen Gruppen A/S (T. Hansen Gruppen) har siden 2010 solgt en række forskellige
beklædningsgenstande, herunder bl.a. cykeltøj og -sko, cykel- og skaterhjelme, løbetøj og skitøj under ord-
og figurmærkerne OUTTREK og OUTTREK TECHNOLOGY. T. Hansen Gruppen har ikke solgt cykler
under disse mærker.

For Højesteret angik sagen i første række om varemærket TREK, inden T. Hansen Gruppen tog mærkerne
OUTTREK og OUTTREK TECHNOLOGY i brug i 2010, var velkendt og som følge heraf var omfattet af den
udvidede beskyttelse i varemærkelovens § 4, stk. 2, nr. 3, og varemærkeforordningens artikel 9, stk. 2, litra
c.

Højesteret udtalte, at TBC ikke havde bevist, at varemærket TREK var velkendt i Danmark eller i andre
medlemsstater i EU, inden T. Hansen Gruppen tog mærkerne OUTTREK og OUTTREK TECHNOLOGY i
brug i 2010.

Højesteret tiltrådte, at der efter en helhedsvurdering ikke var grundlag for at antage, at der var risiko for, at
forbrugerne vil forveksle, herunder antage at der er forbindelse mellem, T. Hansen Gruppens varer under
mærkerne OUTTREK og OUTTREK TECHNOLOGY og TBC’s varer under varemærket TREK, jf.
varemærkelovens § 4, stk. 2, nr. 2, eller varemærkeforordningens artikel 9, stk. 2, litra b. Højesteret
henviste herved til det af landsretten anførte om, at TBC’s varer under varemærket TREK sælges til hel-og
halvprofessionelle sportsudøvere og til motionister, der må antages at have et ikke ubetydeligt
mærkekendskab. Endvidere sælges T. Hansen Gruppens varer under mærkerne OUTTREK og OUTTREK
TECHNOLOGY kun i virksomhedens egne butikker og via egen hjemmeside. Varerne sælges sammen
med en række andre ofte lavt prissatte varer, og de markedsføres kun i T. Hansens egne kataloger og i tv-
reklamer for T. Hansen.



/

Landsretten var nået til det samme resultat.